Papersnake/gushiwen huggingface dataset:
奉和圣制中春麟德殿会百僚观新乐
权德舆（唐代）

仲春蔼芳景，内庭宴群臣。森森列干戚，济济趋钩陈。
大乐本天地，中和序人伦。正声迈咸濩，易象含羲文。
玉俎映朝服，金钿明舞茵。韶光雪初霁，圣藻风自薰。
时泰恩泽溥，功成行缀新。赓歌仰昭回，窃比华封人。
成都遨乐诗二十一首·五日州南门蚕市
田况（宋代）

齐民聚百货，貿鬻贵及时。
乘此耕桑前，以助农绩资。
物品何其夥，碎璅皆不遗。
编籋列箱筥，饬木柄锑錤。
备用诚为急，舍器工曷施。
名花蕴天艳，灵药昌寿祺。
根萌渐开发，蔂载相参差。
游人衒识赏，善贾求珍奇。
予真徇俗者，行观亦忘疲。
日暮宴觞罢，众皆云适宜。
登独秀峰
释今辩（明代）

翠微孤耸隐重城，临桂登临倍动情。千载藩屏归洞壑，万家烟火似升平。

南薰想像亭犹在，北极空濛日自明。谁道沧桑多变易，秋山如画晚江晴。
拟唐人边庭四时怨 其四
周永铨（清代）

万堡云迷朔气凝，雪深马足失超腾。浑脱终岁防飞渡，况复黄河十月冰。
晁无斁将之录示近诗有和其兄以道说之诗次韵以致区区兼简以道 其二
程俱（宋代）

谈诗如谈禅，练性如练墨。壮心悟龟毛，少作岂蛇足。

平生甚元龙，未信今伯玉。十年得投闲，高卧谢宠辱。

定知贫胜富，固自平为福。著书着名山，会使山鬼哭。

结庐近三休，为米时一出。犹嫌佛场选，肯问燕台筑。

俗人难与言，镜剃遗盲秃。前年客长安，正觅三釜粟。

尘中一倾盖，爽气岷峨绿。别来更崎嵚，寡陋嗟我独。

尘埃箧中书，有手不暇触。
龙门秋日上潞公二首 其一
范纯仁（宋代）

龙门秋色胜春时，新霁登临景更奇。二室峰峦侵碧汉，两涯楼殿照清伊。

鸣泉乱泻香山道，翠柏深藏白傅祠。独恨不能陪杖屦，思公空作寄公诗。
偈颂二十五
释智遇（宋代）

山僧恰似抱璞者，但欠临风涕泣。
不道举世无人，只是可惜许。
红绣鞋·晚秋
李致远（元代）

梦断陈王罗袜，情伤学士琵琶。又见西风换年华。数杯添泪酒，几点送秋花。行人天一涯。
颂古二十九首 其七
释师体（宋代）

家贫连子屈，事急不由人。开口露拴索，郎当累近邻。
安宜园林献高使君
储光羲（唐代）

直道已三出，幸从江上回。新居茅茨迥，起见秋云开。

十里次舟楫，二桥交往来。楚言满邻里，雁叫喧池台。

鱼鳖乐仁政，浮沉亦至哉。小山宜大隐，要自望蓬莱。
善权修造讫事
释居简（宋代）

林表焕丹碧，化出一段奇。乡者未始见，今也其谁为。

金锡来自闽，萍迹才止兹。跨门怀往昔，视篆恢宏规。

所立志先定，志定山弗移。苦心忘艰勤，伫思常委蛇。

复道行半天，云影低四垂。丛玉坐上天，白花水中坻。

两忘深且高，旁列崇与卑。天人既交际，物我咸熙怡。

殿以舍空王，空王颦两眉。长恐屋打头，东拄西防堕。

棱层加峭峙，柱础奠仄攲。彫零古象设，一一皆新之。

琐屑与灭裂，整顿靡孑遗。凄凉佛前灯，兰膏添满而。

明光号无尽，安知无尽时。咨尔北山密，尔吾无学儿。

曷如然此灯，千花开不萎。郁密暝云蔽，浩荡刚风吹。

刚风吹不灭，相配天阳熙。
万竹轩 其六
黄裳（宋代）

翠光幽意欲生烟，几种龙孙几度传。忽怪春衣青旅旅，吟看不足是婵娟。
咏古 其三
沈宁远（清代）

有劳情易伐，无竞量始宽。儒臣不多觏，况乃尚桓桓。

卓哉冯公孙，奋翼汉鼎安。屏坐大树下，宏功置若刊。

武惠下江南，摧亡同转丸。囊中书数卷，终不计好官。

金酋南牧马，力战锦袍丹。角巾归私第，争说勤王韩。

历观古将帅，身名无两完。栾彭致菹醢，王杜开衅端。

矜情兼骄色，颠蹶空长叹。三君明且哲，茂绩等闲看。

不欲多上人，冲襟良独难。宠禄日以远，悔吝无能干。

后事追莫及，先几在急湍。嗟彼冒昧子，名利满胸蟠。

濡滞勿忍决，蜂虿即我钻。超绝五湖叟，一棹老烟滩。
己丑元旦
程素绚（清代）

二十又加五，惊心岁月新。一年更始日，昨夜未眠人。

竹马看儿戏，梅花着树春。屠苏才饮罢，谈笑乐天伦。
开锦斋
弘历（清代）

高斋倚石壁，著我觅题来。一晌秋云过，千章锦绣开。

襄阳思入妙，乌目韵真该。静悟当前理，两翁犹费材。
量移自解
王禹偁（宋代）

商山五百五十日，若比昔贤非滞留。
试看江陵元相国，四年移得向通州。
唐多令 广陵上巳
陈维崧（清代）

板渚柳枝横，津楼酒旆轻。旧繁华、犹记芜城。正是秾春逢上巳，多少事，丽人行。

年少爱风情，红妆识姓名。杜紫薇、此地曾经。今日鬓丝真老大，和燕子，语平生。
富田谒文丞相
林光（明代）

云水相看数百峰，富田蓑笠又从容。湖山何处非男子，宇宙常堪着此翁。

祠庙星霜几草莽，大家门户总春风。凭谁细话兴亡事，烟雨霏微起暮钟。
题罗浮山中阁
陈元晋（宋代）

大海漫天驾叶舟，来登中阁问仙游。
泉声急泻三更雨，云气深藏六月秋。
雾湿中天龙出洞，日腾沧海蜃收楼。
禅床静数愔愔息，身在清都最上头。
病中杂兴
高登（宋代）

溶溶瘴雾暗朝暾，咫尺山关号鬼门。
疾病年年不相贷，朱颜凋尽赤心存。
和高子文秋兴
宇文虚中（宋代）

沙碧平犹涨，霜红粉已多。
驹年惊过隙，凫影倦随波。
散步双扶老，栖身一养和。
羞看使者节，甘荷牧人蓑。
朝中措·几年弱水望蓬莱
佚名（宋代）

几年弱水望蓬莱。心事喜同谐。佳婿欣逢公瑾，新婚喜近英台。豪家深意，芙蓉褥隐，金雀屏开。但愿门阑多喜，凤楼早寄书来。
二月中旬虑问过景灵宫门始见花卉呈君倚
司马光（宋代）

贱生参府僚，勉强踰半岁。终非性所好，出入意如醉。

讼庭敲扑性，众草绝生意。不知有青春，倏忽已改燧。

周章连日忙，烂漫数宵睡。轩窗岌飞举，风雨颇恣睢。

谓言芳菲物，狼藉应扫地。今晨呼马出，历狱问囚系。

窈窕清宫深，仓琅朱门闭。广殿肃层阴，虚庭蔼佳气。

长杨委嫩绿，老柏净新翠。薜荔垂蜿延，奇石立赑屃。

豁然愁愤开，精神四面至。事役难少留，马去尚回睇。

亦足慰无聊，年华不都弃。
题漂母饭信图
黄庚（元代）

国士无双未肯臣，汉皇眼力欠精神。
筑坛直待追亡后，不及溪边一妇人。
法驾导引（三之三）
陈与义（宋代）

帘漠漠，帘漠漠，天淡一帘秋。自洗玉舟斟白醴，月华微映是空舟。歌罢海西流。
晚霁中园喜赦作
储光羲（唐代）

五月黄梅时，阴气蔽远迩。浓云连晦朔，菰菜生邻里。

落日烧霞明，农夫知雨止。几悲衽席湿，长叹垣墙毁。

曭朗天宇开，家族跃以喜。涣汗发大号，坤元更资始。

散衣出中园，小径尚滑履。池光摇万象，倏忽灭复起。

嘉树如我心，欣欣岂云已。
北园篱外放步
陆游（宋代）

北园西出路逶迤，荆作门扉枳缚篱。
锄麦正忙人满野，营巢未定鹊争枝。
招呼父老尝新酿，约束儿童筑坏陂。
遇兴闲行便终日，隔溪绩火已参差。
恋绣衾（泪珠弹）
韩淲（宋代）

溪风吹雨晚打窗。把心情、阑入醉乡。记取在、山深处，我如今、双鬓已苍。

夜阑寒影灯花淡，梦难成、清漏更长。宝瑟断、鸾胶续，泪珠弹、犹带粉香。
答括士李同二首
刘克庄（宋代）

忆昔骎骎逼要津，迂疏谁遣批龙鳞。
羞为庆历一不肖，妄意熙宁三舍人。
鬼质若非天夺魄，累臣岂有地容身。
江湖社友应相同，为说萧萧雪鬓新。
赠刘贤良
陈元晋（宋代）

十二书言天下事，气如蕡直语加遒。谁当心耻四郊垒，子独眉攒万国愁。

刺手拔鲸何倜傥，剧谈扪虱自风流。悠然且作新丰醉，定有人能说马周。
高阳台 咏垂丝海棠
吕采芝（清代）

艳夺明霞，朗含仙露，风流旖旎天然。万缕垂垂，搓脂匀粉鲜妍。

啼痕不与秋红并，岂容它、蝶妒蜂怜。倩柔情、绾住春光，绾住华年。

依稀记得团圞景，对名花丽卉，共醉琼筵。憔悴而今，镜中青鬓成烟。

绿章旧事惊尘梦，尽销魂、几度缠绵。伴娇憨，芳草萋萋，莲叶田田。
绛都春·题软红蕉景，次韵
杨葆光（清代）

閒床寂静。恰人海逗留，风凉梧井。离绪大难，秋月如圭牵情甚。

邯郸谁借黄粱枕。犹自问、蓬莱仙境。软红尘里，何人细写，者般真性。

清沁。诗人仲若，乍鹂吹听罢，倚栏高咏。丽句藻词，无限温柔风人韵。

如闻一曲婆娑引。记历历、当年清景。与君留取新图，雪蕉照影。
台州兜率寺淳熙三年孟春作 其五
林宪（宋代）

老树半藤萝，野色入窗户。空明浮屋梁，萧爽发幽趣。

晚凉进微风，平江泻烟露。露久山月来，蝉声发高树。
洛京王尚书学士寄惠牡丹十品五十枝因成四韵
宋庠（宋代）

十种仙葩各有名，相逢暂似到周京。
簪端珥萼头虽白，酒面含华眼更明。
风暖天香吹不断，露深宫采洗初成。
慇懃数尽千重叶，未抵衔恩感旧情。
江行十首 其六
李纲（宋代）

朝来问风信，五两向南飞。旅泊添春恨，舟行与愿违。

瓶梅空的的，岸柳已依依。寂寞江南路，那知自此归。
次韵凭栏有作
释德洪（宋代）

金殿谁焚南海香，霭然芬馥扑回廊。数枝银烛高低照，两个清萤上下光。

风度素秋惊宿鸟，水舂碧涧濯游舫。栏干独倚无人问，细细孤吟月满堂。
李沅州挽诗二首 其二
洪适（宋代）

朱轓今素幔，归路乃长迷。露菊荒三径，春棠叠五溪。

新丘悲寓马，陈迹记谈犀。泪迸无乾袖，重云入望低。
丙辰元夜
释斯植（宋代）

淡河斜浸月光浮，看尽青山更倚楼。
残烛怕寒元夕夜，小栏花影伴人愁。
示日上人
释居简（宋代）

鉴湖无日不春风，万壑千岩影现中。尔在孤山南宕住，西湖消息几时通。
览友庄子文稿
赵时弥（宋代）

信手拈来语不惊，纵横漫与笔端呈。独崇尔雅追先辈，肯竞铅华逐后生。

至宝何曾营琢削，神工自是谢锄耕。一篇三复还堪味，不觉今人解性灵。
九月十六日出郡登舟如钱塘十七日舟中杂兴 其三
汪莘（宋代）

天地穷时事不穷，最伤心处是凉风。少年每下悲秋泪，投老情知泪亦空。
水调歌头
锺将之（宋代）

更似南津港，再遇吕公船。
族子守德馈予独鹤养巳三年性驯甚每雁鸣鹤亦鸣令人爱且怜之近因浮鱼塘中损趐不觉悽切漫作二章 其一
林熙春（明代）

卫公曾馈鹤，孤鹤叹飘零。饮啄知人性，回翔近物情。

观鱼频独立，顾雁每双鸣。岂谓浮鸥病，迟君羽翼生。
同李别驾登巾峰
顾璘（明代）

腊月己去正月归，梅花满林飞渐稀。海峰积雪白垒垒，江树映日寒辉辉。

丘壑对筵须纵酒，朝廷旋凯正垂衣。台南物色殊堪赖，秉烛题诗兴莫违。
西台遗恨为吴克学御史作
边贡（明代）

晏眺当沈晖，南山正巍巍。孤子天涯心，邈与哀雁飞。

雁飞各有止，孤子心无依。念彼堂上亲，乔年邻古稀。

经时客梁宋，苦恨温凊违。何知变故来，绣服更麻衣。

整驾返初辙，洒泪临江圻。人去秋堂空，凄风吹穗帏。

嗟嗟宦游苦，不似前时归。
南至日太史登台书云物
于尹躬（唐代）

至日行时令，登台约礼文。官称伯赵氏，色辨五方云。

昼漏听初发，阳光望渐分。司天为岁备，持简出人群。

惠爱周微物，生灵荷圣君。长当有嘉瑞，郁郁复纷纷。
如老堂
吴芾（宋代）

少年有志觅封侯，老去知非万事休。
薄有田园能自适，不妨卖剑买黄牛。
送吴辩叔知巩县
梅尧臣（宋代）

言为西邑宰，本是洛阳人。
送馹往归魏，迎车来入秦。
山川成巩固，陵庙壮威神。
好学河阳政，栽花作县春。
迎春歌和江进之
袁宏道（明代）

东风吹暖娄江树，三衢九陌凝晓雾。
白马如龙破雪飞，犊车碾水穿香度。
铙吹拍拍走烟尘，炫服靓妆十万人。
罗额鲜妍棼綵胜，社歌缭绕簇芒神。
绯衣金带印如斗，前列长官后太守。
乌纱新缕汉宫花，青奴跪进屠苏酒。
采莲舟上玉作幢，歌童毛女白双双。
梨园旧乐三千部，苏州新谱十三腔。
假面胡头跳如虎，窄衫绣裤搥大鼓。
金蟒缠胸神鬼装，白衣合掌观音舞。
观者如山锦相属，杂沓谁分丝与肉。
一络香风吹笑声，十里红纱遮醉玉。
青莲衫子藕荷裳，透额垂髻淡淡妆。
拾得春条夸姊妹，袖来瓜子掷儿郎。
急管繁弦又一时，千门杨柳破青枝。
独有闭门袁大令，尘拥书床生网丝。
题蔡稚含适适轩二首 其一
胡应麟（明代）

达人委元化，哲士戒迷涂。一枝遂鹪鹩，九万匪所图。

乐志追仲长，潜耀希王符。轩窗仅容膝，结搆临菰蒲。

座右横清琴，相对酒一壶。客来但留酌，往往高阳徒。

俯仰宇宙中，倏若黄公垆。秋色下前山，我醉君但扶。

不见南郭生，嗒然忘故吾。
收汉老弟近书知十全遂勿药之喜慰可知也但未卜来期诗以见意
虞俦（宋代）

一日思君一度年，家山好在落霞边。飞鸿日去情何限，黄耳书来病已痊。

攲枕池塘春草梦，闭门风雨落梅天。南坡政恐春留住，过我何时果著鞭。
题赖若谷存斋
赵汝回（宋代）

湛湛方寸天，清泠如止水。
其止涵空明，其溃汩泥滓。
操这恍若遗，舍之渺何倚。
瞬息苟不诚，愚智从此始。
一篇中庸书，千古防意壘。
吾子善守之，勉勉集众美。
独不见邻家翁，驱鸡呼犬斜阳中。
人月圆·甘露怀古
徐再思（元代）

江皋楼观前朝寺，秋色入秦淮。
败垣芳草，空廊落叶，深砌苍苔。
败人南去，夕阳西下，江水东来。
木兰花在，山僧试问，知为谁开？
静坐
林朝崧（清代）

竹林绕屋午阴凉，静坐轩中觉日长。合眼齁齁闲数息，案头销尽一炉香。
酴醿
陈与义（宋代）

雨过无桃李，唯余雪覆墙。
青天映妙质，白日照繁香。
影动春微透，花寒韵更长。
风流到尊酒，犹足助诗狂。
里閈吟
邵雍（宋代）

里閈闲过从，太平之盛事。
吾乡多吉人，况与他乡异。
挽席夫人二首
吴芾（宋代）

持身礼法动无违，四德如君古亦稀。
大国增封光典册，长年献亦拥庭闱。
俄惊蒿里飞丹旐，尚想萱堂玩彩衣。
窃意生前犹有恨，沙堤不及见公归。
玉堂中赓任宫讲希夷惠诗韵
汪莘（宋代）

宫讲先生句子香，晦庵衣钵有余芳。
松篁性本参天直，杨柳情仍庇地长。
自恨此身真逆旅，不知何日更传觞。
山人初向山中起，还欲归来水一方。
都场正月尽未见梅思雪中石门之游作 其一
薛季宣（宋代）

千里春何晚，三旬暖不回。眼青暝县柳，粉白闷宫梅。

丽水年时泛，桃花雪里开。轩辕丘一梦，怀往意悠哉。
杨岐山
刘廓（唐代）

千峰围古寺，深处敞楼台。景异寻常处，人须特达来。

松杉寒更茂，岚霭昼还开。欲续丰碑语，含毫恨不才。
侄谦甫巩县寄鱼
李俊民（金朝）

掣三牵两得沈腥，顾我庖厨远未能。几度敲针无处钓，一朝醒酒不须冰。

居官止合如羊续，命驾何须学季鹰。当念家风本寒素，莫从今后爇馋灯。
雪夜北邻林宫赞饷酒
区大相（明代）

竹下幸为邻，墙头过酒频。每惭依玉树，常得饮醪醇。

涤器先心醉，倾壶满面春。此时歌郢曲，讵假当垆人。
赠张挥使
戴叔伦（唐代）

谪戍孤城小，思家万里遥。汉廷求卫霍，剑珮上青霄。
满庭芳 赠醴泉县任公
马钰（金朝）

任公决裂，也待风流。专心道上搜求。子细研穷，何者名为真修。认正即心是佛，除心外、匪是良由。无别法，便澄心遣欲，捉住猿猴。心上纤毫不挂，更那堪，时复闲想骷髅。自是心忘境灭，真性优游。常常心怀恻隐，起真慈、功行圆周。神光灿，向大罗，恣意云游。
和刘珵西湖十洲·竹屿
舒坦（宋代）

欲问葛陂安在哉，端疑波底化龙来。
子猷此兴君知否，小径何妨卷竹开。
黄白仲
梅守箕（明代）

九州易为处，胡然游帝州。
碣石多悲风，易水无安流。
修辔临狭多，驽马取道周。
流言亦已甚，微词方见求。
肉食诚足鄙，薇藿难自谋。
一为适越吟，长揖谢王侯。
梅花七律 其八
张道洽（宋代）

雪虐风饕铁石柯，终然疏瘦欠婆娑。清姿雅澹嫌霜粉，疏影横斜浸月波。

幽树百年浑未老，好春数点不须多。西湖处士风流远，善识花人更几何。
过鄡三湖上书斋
刘长卿（唐代）

何事东南客，忘机一钓竿。酒香开瓮老，湖色对门寒。

向郭青山送，临池白鸟看。见君能浪迹，予亦厌微官。
挽歌
佚名（唐代）

红轮决定沈西去，未委魂灵往那方。
岁暮各督抚奏民数谷数册诗以纪实
弘历（清代）

户口增宁非盛事，廪仓艰每廑先忧。谁云岁暮简几务，酌剂其间慎体求。
峡川
张昱（元代）

石与青天近，溪云向客低。
自然堪下泪，不是有猿啼。
闻陆既藩柩归吊之
黄中坚（清代）

昨得传来信，灵輀返故居。悲深翻作喜，望切转疑虚。

一棹风烟外，孤魂忧患馀。生还当此日，欢笑定何如？
山家
姚旅（明代）

水尽重重客路，山开处处人家。粉璧斜衔落照，朱帘半卷桃花。
人日诘朝从昌英叔花谒
杨万里（宋代）

四序各自佳，要不如春时。
何必花与柳，始爱春物熙。
今晨驾言花，从公南山西。
泥软履自惬，风嬾面不知。
寒草动暖芽，晴山余雨姿。
水日亦相婿，蹙纹生碎晖。
鸟声岂为我，我听偶自怡。
花门初惮烦，载涂乃忘归。
但今我意适，岂挍花处为？
路人见我揖，属我有所思。
我不见其面，信口聊应之。
徐悟恐恃物，欲谢已莫追。
我率或似傲，彼愠独得辞。
水调歌头·风卷江湖浪
李曾伯（宋代）

风卷江湖浪，举足是羊肠。峡山知在何处，榛莽更凄凉。不为渊明五斗，直为班超万里，雅志未能忘。耿耿富襟抱，行计有诗囊。

溯吴头，逾楚尾，界瞿塘。从它昵昵燕语，留不住征樯。芳草天涯弥望，着我飞凫来去，在在可徜徉。持此见刘表，抵掌与谈王。
寄商守宋郎中
邵雍（宋代）

初返洛城无限事，闲人体分似相违。
如今一向觉优逸，却类商颜啸傲时。
汪校正送鹦鹉
方岳（宋代）

山中寂寞无与语，陇客适从何许来。
每慨俗人言少味，宁知凡物忌多才。
关山坐隔月千里，湖海相忘酒一杯。
毕竟与渠毛羽别，窥檐群雀漫惊猜。
次韵答杜友
邓深（宋代）

小轩名大隐，粗可供趺坐。
遮眼时翻书，静愿结香火。
似介还似痴，所向与时左。
不践名利途，窃谓志亦果。
人生天地间，世路多坎坷。
成败端有数，巧力不容佐。
昧者迷所之，大似蚁旋磨。
君看禽高飞，翼倦千仞堕。
太刚者易亡，太锐者必挫。
得失相乘除，倚伏两福祸。
顾予何所乐，日晏得高卧。
岂惟七不堪，万事付懒惰。
侪类每见宽，亦不攻其过。
美人如敬翁，学问精大量夥。
松柏生涧壑，霜干久长大。
富贵应不免，时有可未可。
何须穷归吟，再三叹寒饿。
且冀宽此抱，会当有知我。
属和聊写情，暂辍园蔬课。
秋夜长
张玉娘（宋代）

秋风生夜凉，风凉秋夜长。贪看山月白，清露湿衣裳。
采桑子·桃花已作东风笑
陈亮（宋代）

桃花已作东风笑，小蕊嫣然。春色暄妍。缓步烟霞到洞天。一杯满泻蒲桃绿，且共留连。醉倒花前。也占红香影里眠。
淡北八景 其六 芦洲泛月
陈维英（清代）

棹歌渔唱泛蟾辉，两岸芦花水四围。此地风光真赤壁，满船载得月明皈。
十五夜与朝宗对月把酒朝宗屡怀归因赋二首
吴芾（宋代）

雾卷云收月迸光，一时烦浊变清凉。
怪来坐上深无暑，疑是山间已有霜。
老去岂期身尚健，閒中且以酒为忙。
故人若也坚辞醉，忍负良宵月满床。
代村叟
夏竦（宋代）

安居近幽谷，井赋籍良田。
圣代无深隐，家山不直钱。
候耕看土脉，祈穀赛豚肩。
城市知何处，疏钟隔暮烟。
寓兴
林宽（唐代）

西母一杯酒，空言浩劫春。英雄归厚土，日月照闲人。

衰草珠玑冢，冷灰龙凤身。茂陵骊岫晚，过者暗伤神。
梅
强至（宋代）

墙边几树玉参差，照眼幽花冷自宜。
香阵晚交风破蕊，粉花朝湿雪融枝。
故人消息从谁寄，造物生成似我迟。
且慰蹉跎尽诗兴，江楼闲笛不须吹。
登明子山亭憩五棱树下
黄公辅（明代）

认云寻野趣，步屧烟萝轻。径曲疑无路，林深更有情。

五棱垂幄翠，双眼入丹青。倚石方长啸，又闻啼鸟声。
寄九华费冠卿
姚合（唐代）

逍遥罾缴外，高鸟与潜鱼。阙下无朝籍，林间有诏书。

夜眠青玉洞，晓饭白云蔬。四海人空老，九华君独居。

此心谁复识，日与世情疏。
满江红 其八
吴潜（宋代）

细阅浮生，为甚底、区区碌碌。算只是、信缘随分，早寻归宿。

造物小儿忺簸弄，翻云覆雨难擐触。谩一堆、岁月鬓边来，跳丸速。

田二顷，非无粟。官四品，非无禄。更不知足后，待何时足。

恰好园池原自有，近来新创三椽屋。且饥时、吃饭困时眠，平为福。
承见再和用韵
杜范（宋代）

簇簇枝头缀浅黄，鼻通四远熟留藏。
秋於对树疑添色，雨不多时怕减香。
花事索人非易管，诗情得酒为新尝。
丛芳德色惊人句，影下重吟驻夕阳。
贫居自述 其七十一
李孔修（明代）

朔风凛凛捲茅茨，冷灶寒烟不自持。明月有情窥我榻，绿蓑常伴野人披。

鼠无馀粒多啾唧，家欠陈仓没设施。喜得诗名千古重，一腔真乐少人知。
颂古十一首
释咸杰（宋代）

出得何如未出时，瞎驴成队丧全机。
而今四海平如砥，芦管迎风撩乱吹。
古井
郑獬（宋代）

百尺青梧桐，下有寒泉井。
分明古镜中，照见梧桐影。
朝汲水花清，暮汲水花冷。
愿持沆瀣杯，远寄蓬山顶。
台阳杂兴 其十六
马清枢（清代）

方言曾亦说台员，古塔嵯峨拂五云。斑竹至今悲烈妇，甘棠自昔爱参军。

野牛驯后犁春雨，蒋鹊飞来噪夕曛。閒却朱提无用处，洋钱买得达戈纹。
到官三岁四首
宋祁（宋代）

一忝中山守，仍班第四春。
老应无所事，少尚不如人。
适野愚谋短，将芜旧产贫。
须惭丈二组，羁束最慵身。
句 其三
董乂（宋代）

使宇高连徐邈洞，人家都食武昌鱼。
南歌子·心下悬悬地
郭应祥（宋代）

心下悬悬地，侬家好好儿。相怜相惜许多时。岂料一朝相拆、便相离。要见无由见，教归不肯归。数珠懒把镜慵窥。只有新添鬓雪、减腰围。
寓居叙南
白麟（宋代）

僰道古戎州，何人开天荒。
向者名胜流，经兹水云乡。
少陵三百年，继踵山谷黄。
二老经行处，草木生辉光。
送讲僧怀俨徙居天柱
赵抃（宋代）

卓锡江头十载馀，师心纯静到真如。更嫌城郭人来近，移入白云深处居。
赠叶少卿
范仲淹（宋代）

退也天之道，东南事了人。
风波抛旧路，花月伴闲身。
湖外扁舟远，门中驷马新。
心從今日泰，家似昔时贫。
见子登西掖，携孙过北邻。
白云高阁曙，渌水后池春。
樽酒呼前辈，鑪香叩上真。
祇应阴德在，八十富精神。
游仙一十九首 其十九
郭祥正（宋代）

窥天见天根，步玄入玄门。素光流一气，默默复浑浑。

挥手散馀景，至心揖灵尊。从今乃忘言，大道多子孙。
踏莎行
张孝祥（宋代）

杨柳东风，海棠春雨。清愁冉冉无来处。曲径惊飞峡蝶丛，回塘无湿鸳鸯侣。

舞彻霓裳，歌残金缕。蘼芜白芷愁烟渚。不识阳台梦里云，试听华表归来语。
凤凰台
杜甫（唐代）

亭亭凤凰台，北对西康州。西伯今寂寞，凤声亦悠悠。

山峻路绝踪，石林气高浮。安得万丈梯，为君上上头。

恐有无母雏，饥寒日啾啾。我能剖心出，饮啄慰孤愁。

心以当竹实，炯然无外求。血以当醴泉，岂徒比清流。

所贵王者瑞，敢辞微命休。坐看彩翮长，举意八极周。

自天衔瑞图，飞下十二楼。图以奉至尊，凤以垂鸿猷。

再光中兴业，一洗苍生忧。深衷正为此，群盗何淹留。
谒金门（常山道中）
赵师侠（宋代）

风策策。山迥暮烟横白。淅沥穿林翻败叶。羁怀愁倦客。

问宿荒林山驿。谁识离情脉脉。雁足无昼孤夜色。音尘千里隔。
閒步
张耒（宋代）

枝上啼鸦巢欲成，晴檐向日乳鸠鸣。可怜霜雪馀威尽，春草无名著处生。
绍兴祀祚德庙八首 其八 送神用《凝安》。
郊庙朝会歌辞（宋代）

礼乐云备，毕觞尔神。翊翊音送，轙舆若闻。驾言归兮，灵斿结云。

祚我千亿，介福来臻。
赋得新柳送别
谢肇淛（明代）

短岸复长堤，黄轻绿未齐。
晓风吹不定，春雪压常低。
草细偏相妒，莺娇未敢啼。
年芳君莫问，日落灞陵西。
官渡门两傍极似严子陵栖隐处
林占梅（清代）

岸上几家还竹屋，溪边无数钓鱼舟。俨然七里泷中过，两面青山夹水流。
送胡计部督饷仪真时二山人将南归
胡应麟（明代）

旌旆遥遥海色开，燕城春雪照离杯。分耕乍息秦兵战，转饷仍离汉使才。

京口云山围省署，广陵花月傍楼台。烟涛极目淮流阻，绝塞谁传锦字回。
剧暑不可耐戏作冷语排之呈国威同舍兄
林宗放（宋代）

云师怒挟风伯狂，排山立海恣披猖。
期须委雪一丈强，杀气蚕日埋扶桑。
平时身热号炎荒，冰山亦复连穹苍。
翔风健儿材武良，堕指十一半在亡。
岩谷不问殓虎狼，冻合瀛海蛟龙僵。
苍生似落冰蚕乡，一气如缕何可长。
翻思蹈火勇赴汤，谁能排云挈太阳。
稍与万物回精光。客来徵此疑荒唐，
乌有先生投予方。端居炎赫汗反浆，
试想幻境生清凉。
挽陆文端公追赠太傅凤石先生 其四
曹家达（清代）

不奉朱明界画分，子英蔡氏有清芬。遗言预却新朝□，一代完人合让君。
惊蛰夜大风雪落惊寝
胡俨（明代）

急霰洒窗纸，飙风翻竹枝。划然衾觉冷，正是梦醒时。

晓起瓦皆白，春回花不知。老来肌骨瘦，无那被寒欺。
栈中怀王椒畦学浩
张问陶（清代）

王郎袖得神仙笔，幻出云山风雨疾。雄奇淡远无不宜，肯学倪黄拘一律。

春前相遇汝南第，为我殷勤为墨戏。仰家扇子小湘纹，歘见冈峦叠苍翠。

图成下笔添菰芦，翛然令我思江湖。秦关乍启见归客，燕市重寻失酒徒。

峨峨蜀道青天上，凿来鬼斧何横放。人马蟠空返照浓，世间无此好屏幛。

鸟路萦纡通杳冥，红毡裹背笠子青。垂岩破碎嵌云气，长峰排宕磨天星。

子规叫雨猿昼吟，侧身西望开烦襟。陈仓剑阁环抱一千里，一树一石皆足荣园林。

安能缩归尺幅挂蓬荜，使得解衣高卧如登临。醉倚征骖屡回顾，马蹄笃速留难住。

金碧鲜明赭墨残，看山尽是思君处。书剑飘摇绝可怜，层峦过眼随风烟。

拈豪空忆李思训，并骑难邀吴道玄。何时两袖携云栈，请君重为开生面。

颟顸莫仿大同殿，要留曲磴微通线，依稀著我丹崖畔。
六州
佚名（宋代）

皇抚极，明德贯乾坤。信星列，卿云烂，辉亘紫微垣。思报贶、明诏祠宫，练时搜旷典，紫畤觚坛，昭孝德、亲御和銮。振鹭玉珊珊。精纯谒款，膋萧爌炀。黄流湛澹，百末布生兰。扣天阍，延飞驾，相彷佛，降云端。神光集，嘉响应，霭霭万衣冠。竣熙事清晓轻寒。恣荣观。华衣雾縠般般。乾坤并贶庆君欢。翘首圣恩宽。遵皇极，沛天泽，灵心怿，龟鼎永尊安。
汾江夜别黎苍雪
吴维彰（清代）

契阔思方重，艰危命易投。死生双涕泪，风雨一扁舟。

野火明山屋，寒更出海楼。犹疑川上望，回首荻芦洲。
书怀寄介夫
李覯（宋代）

弃材幸免杂舆薪，收拾缁衣出洛尘。
渐老得闲才是性，谩言成谑且随人。
能传身后须文字，要识胸中只鬼神。
俗子不劳轻毁誉，问天长乞醉乡春。
咏秤
梅尧臣（宋代）

圣人防争心，权衡为之设。
後世失其平，有星徒尔列。
物物尚可欺，铢铢不须别。
将淳天下民，安得必毁折。
程司户挽诗
洪适（宋代）

把酒论诗日，高标迥绝尘。那知三语掾，便作百年人。

山雾铬旌湿，松风挽铎频。流光须有后，何必在其身。
奉留楚金长老
黄庭坚（宋代）

但将饭向无心椀，自有人扶折脚铛。
不用重寻旧巢穴，胡蜂窠挂万年藤。
夏日登车盖亭十绝·其八
蔡确（宋代）

矫矫名臣郝甑山，忠言直节上元间。
钓台芜没知何处，叹息思公俯碧湾。
春晚野步
陈鉴之（宋代）

容易老春工，扶藜趁好风。
蛙跳蒲细细，燕没絮濛濛。
沽酒亦可醉，有怀谁与同。
长松古须鬣，无语对繁红。
十七日早霜晴观日出雾中喜而成诗
朱熹（宋代）

斜月夜窗白，肃霜朝气清。长涂披素锦，寒雾涌金钲。

已作三冬雨，何妨十日晴。天公且相念，莫遣暮云生。
望仙楼·小春花信日边来
晏几道（宋代）

小春花信日边来，
未上江楼先坼。
今岁东君消息，
还自南枝得。
素衣染尽天香，
玉酒添成国色。
一自故溪疏隔，
肠断长相忆。
偶成 其三
彭绍宗（清代）

肺腑关休戚，然眉忘剥肤。希求不龟药，空网大秦珠。

逆颔偏婴怒，移山未愈愚。精诚动昭鉴，瘖挢应惭吁。
忆秦娥
朱敦儒（宋代）

霜风急。江南路上梅花白。梅花白。寒溪残月，冷村深雪。

洛阳醉里曾同摘。水西竹外常相忆。常相忆。宝钗双凤，鬓边春色。
三友图
吴柔胜（宋代）

髯龙嘶风山石裂，玉人影断横斜月。一声翠羽琅玕东，罗浮梦断微茫中。
松江怀古
张祜（唐代）

碧树吴洲远，青山震泽深。无人踪范蠡，烟水暮沈沈。
贵公子
马臻（元代）

麝沈灰暖瑞烟轻，十二阑干转画屏。翠袖閒调鹦鹉语，牙牌分榜牡丹名。

半垂帘幕因春冷，未放笙歌为宿酲。飐飐流苏风不定，隔墙时送卖花声。
风水僧善用期之不遇
董嗣杲（宋代）

用僧期不来，子午针头误。
沉迷负所传，老去眼隔雾。
言甘说中少，见陋遭时恶。
三椽当道架，山色翠回互。
空旷管人守，有欲绝反顾。
岂无世事非，何能日如故。
昨收松下书，欲见展心晤。
遍寻莫知踪，望极柏山路。
马荒人亦倦，酒熟秋垂暮。
浮身真是浮，参取折芦渡。
雍门行
周紫芝（宋代）

忆昔长安昼闭门，胡兵四面如云屯。嗣皇明圣日月出，尽刬宿蠹清妖氛。

黄门急诏忽夜下，驿骑四出争驰奔。明朝都人看传首，贺客纵横各持酒。

利剑空膏六贵人，富贵回头信何有。一身成粉骨成尘，当时近前丞相嗔。

高台曲池已荆棘，援琴谁作雍门吟。
古意咏烛诗
萧绎（南北朝）

花中烛。焰焰动帘风。不见来人影。回光持向空。
芸窗幽思四首 其三
周昌龄（明代）

自家怀抱少人知，萧室虚斋独坐时。香泛茱萸熏酒斝，冷倾梧露湿枰棋。

寻幽祇用驰双屐，度世何须皱两眉。袖手无言心似洗，忽闻征雁过江湄。
题容膝所
张天赋（明代）

半榻清风袭短檐，趺跏能自得师严。弄丸窝里春无限，旋马厅师景更添。

夜气逼窗孤枕冷，晨光开眼数峰尖。坐忘要有心斋法，造到颜家不贰迁。
病中作此
李流谦（宋代）

苦热日念秋，秋至转多病。
枯藤不得力，小室同械禁。
形骸老翁然，但未雪绕鬓。
秋山叠翠嶂，秋月挂冰镜。
进跻闲屐齿，夜语阁尘柄。
妻孥生怅望，煮药劝屡进。
故人尚记存，折简时一问。
年来识真妄，水月空万境。
斗蚁非实响，杯蛇亦幻影。
谁于炯炯中，屑金作尘眚。
酒盏行欲谢，云窗岂复近。
唯有妙莲华，胜味方隽永。
谁来炷炉熏，佩子法王印。
绝命词
黄毓祺（明代）

人间忠孝颇平常，墙壁为心铁石肠。拟向虚空擎日月，曾于梦幻历冰霜。

岩头百里清音吼，师子千寻白乳长。示现不妨为厉鬼，云旗风马昼飞扬。
和查少白五十初度七律四则 其四
王衢（清代）

介眉相对菊花樽，更喜茱萸插帽繁。不饮醉翁知酒意，能文才子鍊诗魂。

浪仙合用南金铸，佛顶难教俗手扪。海上成连弹古调，寻常丝竹莫须论。
菩萨蛮
卢祖皋（宋代）

烛房花幌参差见。疏帘镇日萦愁眼。巫峡小山屏。梦云犹未成。

带霜边雁落。双字宫罗薄。二十四阑干。夜来相对寒。
观灯篇
冯琦（明代）

帝握千秋历，天开万国欢。
莺花周正月，灯火汉长安。
长安正月旋玑正，万户阳春布天令。
新岁风光属上元，中原物力方全盛。
五都万宝集燕台，航海梯山人贡回。
白环银瓮殊方至，翡翠明珠万里来。
薄暮千门凝瑞霭，当天片月流光彩。
十二楼台天不夜，三千世界春如海。
万岁山前望翠华，九光灯里簇明霞。
六宫尽罢鱼龙戏，千炬争开菡萏花。
六宫千炬纷相似，星桥直接银河起。
赤帝真乘火德符，玉皇端拱红云里。
灯烟散入五侯家，炊金馔玉斗骄奢。
桂烬兰膏九微火，珠帘绣幌七香车。
长安少年喜宾客，驰骛东城复南陌。
百万纵博输不辞，十千沽酒贫何惜。
夜深纵酒复征歌，归路曾无醉尉诃。
六街明月吹笙管，十里香风散绮罗。
绮罗笙管春如绣，穷檐蔀屋寒如旧。
谁家朝突静无烟，谁家夜色明于画。
夜夜都城望月新，年年郡国告灾频。
愿将圣主光明烛，普照冰天桂海人。
次新竹郑梅痴游诸罗席上见赠韵
陈家驹（清代）

片羽秋云感世轻，跫音喜得问鸥盟。板桥画意承先绪，驴背诗怀仰逸情。

银甲偶搊秦女曲，金樽喜按杜家兵。雾峰九九思前度，闻野鸣皋鹤一声。
破阵子
晏殊（宋代）

忆得去年今日，黄花已满东篱。曾与玉人临小槛，共折香英泛酒卮。长条插鬓垂。

人貌不应迁换，珍丛又睹芳菲。重把一尊寻旧径，所惜光阴去似飞。风飘露冷时。
提举刘学士以某论守江之策未行作诗见遗谨次
苏泂（宋代）

福胎当日起燕然，始信兴亡不属天。
谋国自知无秘计，何时归把牧羊鞭。
同永叔子聪游嵩山赋十二题其七天门
梅尧臣（宋代）

古壁何苍苍，穿云玉梯出。
欻然起青冥，却立观少室。
前岩复後峰，阴晴状非一。
季子庙
石祖文（宋代）

夫子南游不到吴，殷勤题识寄嗟吁。
干戈扰扰怜诸夏，季子流风过耳无。
自题岁寒堂
余瀚（宋代）

书堂高构岁寒巅，水秀山明隔市廛。
两岸柳风吹道骨，一溪梧月浸心天。
过金台，望横山塔
杨万里（宋代）

昨夜愁勤雨，今朝喜嬾风。
金台斜岸北，玉塔正船东。
滩改呈新碛，山回隐暗峰。
兰溪水亭子，作意定留侬。
山中避盗后十首 其二
周紫芝（宋代）

避地今犹雪，移家春复深。岂无花到眼，可奈鸟惊心。

茶动容时摘，兰香得细寻。山中有幽事，青犊未成禽。
颂古四十四首
释师范（宋代）

红轮决定沉西去，未审魂灵往那方。
哭恸一声无处避，櫂头亲见本爷娘。
东林道上閒步三首
杨时（宋代）

寂寞莲塘七百秋，溪云庭月两悠悠。
我来欲问林间道，万叠松声自唱酬。
杂兴五首
艾性夫（元代）

云路不可梯，天河不可航。
人间心不足，意外事难量。
瑶水宴周心，月宫游明皇。
干戈惊骏足，鼙鼓骇霓裳。
岂不穷欢乐，那知成祸殃。
神仙竟何益，抚卷空凄凉。
抚州吴茂荣挽诗
项安世（宋代）

世已尊科举，人多失老成。
行书周族党，身欠汉公卿。
犹藉千年润，能傅万壑清。
怆怀非一士，何恨不知名。
一齿动摇已久然余皆坚甚戏作
陆游（宋代）

病齿元知不更全，漂浮杌桱已三年。
一朝正使终辞去，大嚼犹能尽彘肩。
秋夜玩月
赵必流（宋代）

几度停杯发浩歌，月华偏照别离多。
床头剩有樽酒绿，醉饮鲸飞沧海波。
送临江军监军李太博
梅尧臣（宋代）

三江卑湿地，北客宦游稀。
雾气多成雨，云蒸易损衣。
白醪烧瓮美，黄雀下田肥。
未辨殊方语，山歌半是非。
匏翁东庄杂咏九首 其八 朱樱径
邵宝（明代）

叶间缀朱实，实落绿成阴。一步还一摘，不知苔径深。
绝尘轩
李吕（宋代）

生平雅不乐城市，背郭开轩喜再来。
烟淡山屏青未了，晴曛荷盖翠相挨。
倚风柔弱休栽柳，照水横斜乘种梅。
乘兴只应清坐好，此怀难向俗人开。
七夕
廖行之（宋代）

从昔人传鹊作桥，一年牛女会清宵。
几家乞巧罗瓜果，是处开樽沸管箫。
云雨暂成银汉约，风雷催趁玉晨朝。
凭谁与问支机石，好上仙槎款碧霄。
钱王祠
徐天祐（宋代）

石槛山前结驷游，故乡霞锦遍林丘。祇今东府空遗庙，露立唐碑老树秋。
秋景
司空图（唐代）

景物皆难驻，伤春复怨秋。旋书红叶落，拟画碧云收。
晴後弃雪四首
杨万里（宋代）

幸自晴光雪半开，谁将泥脚涴琼瑰。
水仙上诉姮娥泣，弃遣天花散一回。
云瀑亭
王学曾（明代）

杰构临丹壑，飞轩策胜游。翠崖千仞碧，奇瀑一岩幽。

芳径浮觞处，良朋笑咏俦。夕阳西岭没，榄胜尚淹留。
过新丰道中
储光羲（唐代）

西下长乐坂，东入新丰道。雨多车马稀，道上生秋草。

太阴蔽皋陆，莫知晚与早。雷雨杳冥冥，川谷漫浩浩。

诏书植嘉木，众言桃李好。自愧无此容，归从汉阴老。
浣溪沙（张国泰生日）
王以宁（宋代）

快雨疏风六月凉。貂蝉人著彩衣裳。肃然心拜玉炉香。

相国趣还调鼎鼐，潘舆指日下潇湘。秋来江上接归航。
前日
梅尧臣（宋代）

前日杨州去，酒熟美蟹蜊。
秋风淮阴来，沙暖拾蚌蛳。
不言尔贫富，只系其鄙夷。
汉重二千石，後世何忽之。
赋江西
李龏（金朝）

巉巉一穴嵌空石，不是人间饭颗山。钟鼓声中有吟者，独甘于此寄清孱。
他乡七夕
孟浩然（唐代）

他乡逢七夕，旅馆益羁愁。
不见穿针妇，空怀故国楼。
绪风初减热，新月始临秋。
谁忍窥河汉，迢迢问斗牛。
思往喜今
白居易（唐代）

忆除司马向江州，及此凡经十五秋。虽在簪裾从俗累，

半寻山五是闲游。谪居终带乡关思，领郡犹分邦国忧。

争似如今作宾客，都无一念到心头。
赠故人刘器之待制
李昭玘（宋代）

文史当年共讲磨，扁舟此地复经过。流年屈指梦相似，白发论心喜倍多。

寄眼偶怀梁苑雪，临风犹骇洞庭波。从今燕坐参空寂，却笑天人被佛魔。
初入潭州二首 其二
李纲（宋代）

昔年假道过长沙，烟雨濛濛十万家。栋宇只今皆瓦砾，生灵多少委泥沙。

寸心报国浑忘老，四路宣风静不哗。秪愿吾皇假年月，直从襄汉定中华。
题束季博山园二十首 其六 绿绕
牟巘（宋代）

绿醅春滟滟，绿水烟渺渺。百年散诞内，空以愁自绕。
行香子 李会首问道
刘志渊（金朝）

大道无形。强立其名。判五气融摄生成。贯通六合，总括群灵。本无情，亦无臭，又无声。人悟勤行。造化无生。要灰心、杳杳冥冥。不空不有，妙体纵横。这真常，腾今古，独惺惺。
珍珠帘 帘波
周祖同（清代）

水边竹外红楼浸，画帘栊，软绿波摇成晕。一桁隐生潮，更溶溶波冷。

珠箔风平寒不卷，怕荡出、柔情难定。人静，误燕子归时，蘸痕飞近。

犹记碧汉绳低，向银钩晚挂，秋纹凉沁。宛地堕如烟，似水云天迥。

依约裙拖蝉毂绉，又漾到、袜罗仙影。重认，隔丁字盈盈，眼儿流俊。
过西溪
华岳（宋代）

路随马足难知数，山叠鱼鳞不记名。
隔岸青帘人不渡，一溪流水暮潮生。
夏与熊王二秀才同宿僧院
武元衡（唐代）

共将缨上尘，来问雪山人。世网从知累，禅心自证真。

境空宜入梦，藤古不留春。一听林公法，灵嘉愿寄身。
舟中晓起偶成
汪为霖（清代）

世界同泡沤，本诸释氏说。人生泛虚舟，老庄旨颇彻。

眼前即是道，底用譬空设。昨夜卧舟中，酣梦无殊别。

梦中行百里，那识路拗折。蘧然觉推枕，便是小生灭。

昨从何处来，境界已悬绝。风水不暂停，帆影去如瞥。
染丝上春机 其一
许棐（宋代）

染丝上春机，春浓丝色浅。妾心随梭飞，郎心如轴转。
登汉武帝玄都坛
胡侍（明代）

曲磴回溪数百重，汉皇行幸有遗踪。海西不复来三鸟，岩畔虚遗驻六龙。

碧露暗滋金洞草，紫云常护石坛松。便应别著登山屐，策杖高寻玉检封。
薛乐道自南阳来入都留宿会饮作诗饯行
黄庭坚（宋代）

薛侯本贵胄，射策一矢中。
金兰托平生，瓜葛比诸从。
数面尚成亲，况乃居连栋。
交游及父子，讲学连伯仲。
奴人通使令，孩稚接戏弄。
相怜负米勤，同力采兰供。
每持君家书，平安觑款缝。
秦人与吾炙，忧乐一体共。
释之廷尉曹，微过成系讼。
从此张长公，不肯为时用。
丘阿无梧桐，曲直不在凤。
生涯谷口耕，世事邯郸梦。
自君抱忧端，酒椀未忍齅。
高秋自南归，意气稍宽纵。
黄花尚满篱，白蚁方浮瓮。
私言助燕喜，且莫戒辎重。
霜风猎帷幕，银烛吐螮蝀。
密坐幸颇欢，剧饮宁辞痛。
疏钟鸣晓撞，小雨作寒霿。
厩马萧萧鸣，征人稍稍动。
九衢槐柳中，纵缓青丝鞚。
朱楼豪士集，红袖清歌送。
河鲤献鱠材，江橙解包贡。
蟹擘鹅子黄，酒倾琥珀冻。
举觞遥酌我，发嚏知见颂。
行行鞭箠倦，短句烦屡讽。
句
释惠臻（宋代）

祸来患至不由人，土地伽蓝固弗灵。
州宅杂咏 柑
王十朋（宋代）

白帝谁云陋，黄柑亦自香。一株三百颗，风味自吾乡。
方竹杖
顾逢（宋代）

直节老犹坚，棱分四角全。
自缘生处别，不逐世情圆。
夜倚闲看月，春扶醉上船。
只愁规漆者，本体失天然。
偈二首
释慧南（宋代）

得不得，傅不得，归根得旨复何言。
忆得首山曾漏泄，新妇骑驴阿家牵。
和曹演甫秋日见寄
范纯仁（宋代）

九日天边倚戍楼，他年江国想陪游。鲈腴滑与莼丝荐，菊蕊香随酒蚁浮。

别后星霜催老态，秋来颜鬓染乡愁。怀贤感旧情难尽，待向东西丐一州。
次韵程伯禹用时字韵见寄二首 其一
叶梦得（宋代）

衰病侵寻岂故时，暮年怀抱祇公知。彊论出处初无意，底有文公更好奇。

王气山川元自壮，归心茅竹敢嫌卑。中原趣下王正历，尽使遗民复汉仪。
送陈郎中泗州得替
强至（宋代）

历选临淮守，多闻政术偏。
若柔非似水，即是急如弦。
下吏或弄法，属僚时窃权。
邀权沸钟鼓，市誉饰庖笾。
此弊岁月久，何人才业全。
我公来作郡，众口悉称贤。
宽猛履中道，勤劳经比年。
宪章难尔枉，纲纪自吾专。
间喜文字饮，懒开歌舞筵。
迎宾常倒屣，酌水每留钱。
无愧古循吏，岂同今备员。
频升功状最，宜待宠章甄。
上意深嘉乃，高怀遽撇然。
琳宫愿监董，铃阁厌拘牵。
帝惜惟良去，公逾所请坚。
俄闻拜俞诏，得往阅陈编。
未可谋真隐，行当被峻迁。
散材蒙剪拂，殊遇绝夤缘。
有立期他日，无望报二天。
聊将感知泪，洒送北归船。
次韵旷翁四时村居乐
艾性夫（元代）

藕花分房菱出角，瓜实累累蔓篱落。
稻田水多翁不愁，日抱筠筐曬山药。
清溪濯暑生布裳，石薷煮透山泉香。
涯南老屋颇宜夏，草窗瓦枕松风凉。
同颜鲁公泛舟送皇甫侍御曾
皎然（唐代）

维舟若许暂从容，送过重江不厌重。

霜简别来今始见，雪山归去又难逢。
次韵雪中听琵琶一首
刘一止（宋代）

燕堂曾许陪真赏，似识唐昌一树花。鹤骨松声公耐雪，龟肠蝉腹我羞茶。

星弰万点疏还密，月帔千寻整复斜。要趁回风看舞态，莫令矫恨入琵琶。
西江月 茶
黄庭坚（宋代）

龙焙头纲春早，谷帘第一泉香。已醺浮蚁嫩鹅黄。

想见翻成雪浪。

兔褐金丝宝碗，松风蟹眼新汤。无因更发次公狂。

甘露来从仙掌。
暑日
邓云霄（明代）

褦襶休经过，闲门绿树中。衣裁南地葛，枕待北窗风。

换水新浇钵，焚香试小童。浊醪聊一酌，更截碧荷筒。
博雅堂
杨醮（宋代）

博雅堂中聚古书，蓬莱阁上接仙居。
江山风物元依旧，老子重来独不如。
次韵邵子文感春之什
郭印（宋代）

海内风尘涨，人间日月忙。
鬓霜催晚景，杯蚁负春光。
闻道花成锦，空怜鸟似簧。
眼前朱墨乱，无处话愁肠。
上刘推官一首
彭汝砺（宋代）

盛旦登高第，青衫偃壮图。兰台收硕德，莲幕得真儒。

江左风流敝，鄱阳习俗污。晨昏丛狱讼，利病倚谋谟。

郡政颓纲整，都民旧瘼苏。英声传士庶，清议满江湖。

事业人之表，机筹帝所需。大臣交荐擢，荣召计须臾。

有客材无似，谋身计大迂。志憎时态薄，道欲古人俱。

寓迹文章苑，栖魂典籍郛。倾螺思测海，擿埴强求涂。

不见孔之卓，安知柴也愚。驽踪谁警策，弱质寡持扶。

与物睽违甚，惟公顾盼殊。滞顽真瓦砾，拂拭过璠玙。

陋学惭无状，浮名出不虞。见知虽鲍叔，蒙遇岂夷吾。

朽木依刀尺，坚金属范模。会须终盛赐，俾得望亨衢。
赠立虚舟
叶茵（宋代）

植杖踞磐石，邂逅跄踉师。叩之何方来，偃息招鼋池。

杭芦访莼江，临流弄涟漪。春老芳事歇，风前蒲差差。

人景与心会，聊以声吾伊。作茗话今昔，几逢夜壑移。

达哉无住想，遥与蒙庄期。名似囿于物，非庄所能知。

三语三不答，出门宾晴曦。
早秋送台院杨侍御归朝（兄弟四人遍历诸科二人同省）
刘禹锡（唐代）

仙署棣华春，当时已绝伦。今朝丹阙下，更入白眉人。

重振高阳丹，分居要路津。一门科第足，五府辟书频。

鸷鸟得秋气，法星悬火旻.圣朝寰海静，所至不埋轮。
遣闷
苏舜钦（宋代）

隆冬雪跨月，度日关门庐。乘昏气惨烈，悲风吹江湖。

白鹄翅翼伤，塌然困泥涂。不入鸧鹒群，哀鸣忆云衢。

夕饥乏粒食，浩荡天地俱。何时辟重阴，得见白日舒。
贺监风流　知章
郭之奇（明代）

老大称狂客，风流遇谪仙。解龟同换酒，骑马似乘船。
送酒与许田史纯风
王铚（宋代）

尘土装怀岁月侵，贱官情味我能任。
龙锺老态浑非昨，索漠英能不可寻。
蜨绕书窗空费梦，蚁浮玉琖不同斟。
相望解寄重阳酒，满路西风黄叶深。
鹧鸪天 夜坐
徐淑秀（清代）

宝篆香消觉夜深。挑灯无语倍伤情。瑶琴欲抚闲消闷，拨尽朱弦总断魂。

风索莫，月凄清。无端愁思苦萦心。徘徊不尽梧桐月，守着窗儿坐到明。
苏幕遮
马子严（宋代）

地偏灵，天应瑞。簇簇银花，团绕真珠蕊。金阙玉楼分十二。要伴姮娥，与月循环睡。

月如花，花表岁。人道闰年，添个真奇异。不许扬州夸间气。昨夜春风，吹送柴门里。
释奠庙中作
韩琦（宋代）

舍奠修彝礼，斋诚致吉蠲。普天同日祀，圣道几人传。

穷厄当时教，雅崇万世贤。蒙然如可寤，朝夕在拳拳。
谢侯彦明惠白莲栽
张栻（宋代）

添得湖光百亩余，湖边早已成菰蒲。
更移玉井峰头种，还有花开十丈无。
王常博寄示沌路七诗李肩吾用韵为予寿因次韵
魏了翁（宋代）

湓浦猿哀杜宇啼，琵琶弹泪送人归。
谁言苏白名相似，试看风骚赤壁矶。
续八咏·迟日春偏丽
唐仲友（宋代）

春偏丽，偏丽两溪湄。
三农喜趋事，万物欣逢时。
伊吾土之洵乐，勤畎亩之东作。
弥陇麦之旷望，遍水田之疏瀹。
抽新绿之桑麻，换柔青之林薄。
林薄初迁莺，郊原膏泽晴。
园花张锦烂，堤柳弄丝轻。
落梅吹香尽，芳草连天生。
游人自适意，客子偏伤情。
韶华忽云墓，檐楹乱飞絮。
南浦绿波澜，秀野深烟雾。
鱼肥隐钓舟，沙暖多翘鹭。
红残少踏青，日落喧竞渡。
翩翩来去燕，芳洲衔泥便。
弱羽度高城，斜拂微和扇。
物态皆光辉，凭高自忘归。
轻雷送夜雨，江色含朝晖。
俗厚异观洧，服成思浴沂。
所幸疠不作，但愿年无饥。
宽书已屡下，宣布关深机。
别徐处士归严州
金涓（元代）

浙水连天白，轻帆带雨飞。榻悬高士去，钓在故人归。

秋尽雁初过，江空鱼正肥。君如招伴隐，我正欲相依。
何得之见和次韵谢之
赵鼎臣（宋代）

天府春来接步趋，立谈意气偶相符。诗名高似三都赋，句法严于八阵图。

数仞未容窥阃奥，一斑犹喜见皮肤。不嫌俗客尘埃甚，时许篇章到我无。
何积之送予风溪不及题诗旅店以示
陈起书（清代）

归人欲归还惜别，风霜满眼马蹄疾。断猿寒雁警秋空，野火疏星乱村夕。

我归君送六十里，瞻望弗及仍相失。旅舍无酒溪萧瑟，风动残镫半明灭。

耳边有人话畴昔，细听方知虫唧唧。南辕北辕两归辙，人心非隔山水隔。

但使两心无阡陌，别久欲知情更结。一聚一散何足说，君更来时看题壁。
书六一居士归田图
释居简（宋代）

赋田中乐驾言归，勇决如何得似诗。诗后退之盘谷序，画成犹是未归时。
烂柯山四首 其四 石室二禅师
刘迥（唐代）

绳床宴坐久，石窟绝行迹。能在人代中，遂将人代隔。

白云风飏飞，非欲待归客。
风雨过南溪
程公许（宋代）

小艇溯洄稳，短蓬兴寝劳。
断崖榨倒影，乱石水翻涛。
过雨山如沐，终风晚更饕。
愁须诗自遣，吟罢转萧骚。
与儿孙同舟泛湖至西山旁憩酒家遂游任氏茅庵
陆游（宋代）

过埭维舟古柳根，却扶拄杖入烟村。
印泥接迹牛羊过，投宿争烟鸟雀喧。
酒保殷勤邀瀹茗，道翁伛偻出迎门。
郊居不与人间事，惟有耕桑得细论。
杨州宴交代丘总领乐语口号
李曾伯（宋代）

騑騑牡驾暂临边，淮海东头护玉旃。
春满四郊耕谷雨，云屯万灶饱炊烟。
平山柳絮随丝辔，新水桃共颺采船。
潋滟一杯拚却醉，明朝有诏侍甘泉。
次韵文夫兄病目新起
王淹（宋代）

胸中眸子坦何疑，不见妖蟇叹月诗。
牛背神光元我在，虎头墨妙敢吾欺。
竞看投杖行成矩，会起弯弨满中规。
可惜平生忧国泪，眼明犹及见清时。
中秋近愿晴
陈普（宋代）

春风秋月久交游，少壮论心今白头。
二子倘无相弃绝，从今但乞十中秋。
次韵马庄父问行期之什
赵蕃（宋代）

日日言归去，年年事远游。
世态甘若醴，我曹和不流。
殷勤枉诗问，准拟系帆留。
过方山近城田畴蔚然喜而有感
郑潜（明代）

西峡渡舟潮水平，篮舆归路午风清。河流合处总入海，山势方时才近城。

绿野熙熙民乐土，红巾扰扰将偷生。观风问俗惭吾事，深谷何时遂耦耕。
趺坐
罗洪先（明代）

兀兀类株拘，晨兴忽及晡。息深非一气，坐久祇单趺。

榻外千峰静，门前三岁芜。诸生莫请业，意句愧先儒。
颂古六首 其四
释崇岳（宋代）

狗子佛性无，门上钉桃符。千邪俱不入，百怪尽消除。
依韵和工部兄雪五首 其一
葛胜仲（宋代）

风撼柴门夜不关，黎明琼玉遍人寰。举头寒掩东隅日，纵目高疑西域山。

朝路昔宁飘袂上，禅房今喜点炉间。亦知尘雾难撄拂，万径行踪绝往还。
寄赠孙路处士
郑谷（唐代）

平生诗誉更谁过，归老东吴命若何。知己凋零垂白发，

故园寥落近沧波。酒醒藓砌花阴转，病起渔舟鹭迹多。

深入富春人不见，闲门空掩半庭莎。
偈颂七十二首
释祖钦（宋代）

那下飞来水面浮，却来遮里问踪由。
只因回首不知处，一捏通身冷汗流。
挽徽宗皇帝词五首 其三
张扩（宋代）

制作跻尧禹，规摹陋汉唐。方丘排异议，晟府焕新章。

睦族民归厚，临雍国有光。奎文连五阁，轮奂俨深藏。
五月望月蚀历家又言六月朔日蚀
楼钥（宋代）

闾巷夜争呼，相传救望舒。
偶因云暂破，真似月之初。
孰谓蟆能瞎，端知历不疎。
太阳交蚀近，试看更何如。
题王粲登楼图
杨维桢（元代）

临洮水涸铜人毁，西园青青草千里。
秦川公子走乱离，瘦马疲童面如鬼。
俊君威名跨海南，虎视走鹿何眈眈。
可怜膝下尽豚犬，谁复大厦收■楠？落日楼头髀空拊，日断神州隔风雨。
平生不识大耳公，座上客归丞相府。
春深铜雀眼中蒿，揽涕尚复思登高。
江山破碎非旧土，版图何日还金刀？荆台高楼已荆棘，丹青写赋工何益。
君不见袁家有客能骂贼，将军头风重草檄。
次前韵送程六表弟
苏轼（宋代）

君家兄弟真连璧，门十朱轮家万石。
竹使犹分刺史符，尚方行赐尚书舄。
前年持节发仓廪，到处卖刀收茧栗。
归来闭口不论功，却走渡江谁复惜。
君才不用如涧松，我老得全犹社栎。
青衫莫厌百僚底，白首上有千薪积。
忆昔江湖一钓舟，无数云山供点笔。
未应便障西风扇，只恐先移北山檄。
凭君寄谢江南叟，念我空见长安日。
浮江溯蜀有成言，江水在此吾不食。
洗面绝句
杨万里（宋代）

浙山两岸送归艎，新捣春蓝浅染苍。
自汲江波供盥漱，清晨满面落花香。
澄心亭颂
黄庭坚（宋代）

菩萨清凉月，游於毕究空。
众生心水净，菩提影现中。
忍观伏尘劳，波澄泥著底。
八风动地来，尘劳还复起。
觉海性澄圆，浪时无不浑。
即浑即澄彻，个是涅盘门。
杂诗
吴大有（宋代）

雁声低度水村深，中有人敲月下门。
满屋秋风灯欲暗，江山千里故园心。
咏史 其五 光武
陈普（宋代）

金匮哀章正共哀，又将符命议灵台。太山千古黄泉路，底事銮舆爱上来。
送俞侍郎还家养疾
李贤（原德）（明代）

明良相逢海宇清，甘盘旧学功非轻。夙资启沃不可释，圣躬有非增高明。

潜邸师臣已无几，眷注时时荷殊礼。忠言正论立朝端，帝德光辉日兴起。

如何微恙苦相缠，动履艰辛淹岁年。宸衷轸念医殚术，独坐经帏徒慨然。

封章恳乞还乡里，宠赉频繁情不已。优游适意谩珍调，平安早报天颜喜。

片帆高挂上京船，鹏翮重看奋九天。保傅虚席待耆德，相期事业光无前。

我忝同寅致私愿，临别不胜情缱绻。作歌相赠写离怀，目送飞鸿去如箭。
和黄康侯推官二首 其二
范纯仁（宋代）

少多狂拙老惭非，富贵功名得已迟。六秩筋骸难任事，十年台阁谩逢时。

圣朝贫贱虽堪耻，吏隐优閒合作知。回首螭头严近日，恍如曾梦到龙墀。
送客
陆游（宋代）

长亭柳渐柔，送客当闲游。
江近闻津鼓，云开见戍楼。
簿书来衮衮，岁月去悠悠。
闭眼寻归路，春芜满故畴。
念奴娇 咏燕，和人韵
陈霆（明代）

卖花时节，正轻风园榭，弄晴池馆。绪语匆匆言不尽，穿得翠迷馆乱。

华屋门高，主人恩重，旧垒还堪恋。昭阳何处，望中清梦初断。

长是泪洒东风，天涯无主，谁与寻方便。冷落孤身飘瀚海，倦翼不堪频展。

绛缕年深，云轩事渺，老去知人厌。多情帘影，日高为我偷卷。
题东篱秋色送过九苞之京
秦旭（明代）

清华簪组触尘埃，岁岁观光上凤台。莫恋青山如洛下，故园黄菊待君开。
章解元挽诗
虞俦（宋代）

诗礼传家旧，田园晚岁丰。
月评犹未改，露挽遽成空。
曲巷连桑荫，幽岩长桂丛。
南坡吾独往，无复访邻翁。
山陂
王安石（宋代）

山陂院落今挼种，城郭楼台已敦灯。
白发逢春唯有睡，睡间啼鸟亦生憎。
巫山十二峰 其七 净坛峰
陈是集（明代）

榜子滩头唱竹枝，竹枝偏向石坛披。朝元礼斗仙家事，说与巴童知不知。
辛丑年
韦庄（唐代）

九衢漂杵已成川，塞上黄云战马闲。但有羸兵填渭水，

更无奇士出商山。田园已没红尘里，弟妹相逢白刃间。

西望翠华殊未返，泪痕空湿剑文斑。
呈刘子后 其二
赵蕃（宋代）

忽忽江头住一旬，敢疏请谒恐烦人。肯敦宿昔论交旧，更辱慇烦枉句新。

已向清澌看流水，更从高节抚霜筠。白醪煮饼留终日，吾舅于今惊座陈。
句
晏殊（宋代）

主父仲舒容不得，未知宾阁是何人。
春日闻杜宇
谢枋得（宋代）

杜鹃日日劝人归，一片归心谁得知。
望帝有神如可问，谓予何日是归期。
拜疏 其一
陈邦彦（明代）

短褐萧然旅病身，也裁芜牍献枫宸。敢期贾傅能前席，差与彊华步后尘。

席帽未离从目笑，城门不闭任时嗔。园桃一赋心如醉，河北繇来亦帝臣。
宿卢村送旅
张耒（宋代）

夜宿村南贫主人，入门桃李已残春。
无人折赠门前柳，伫立东风独怆神。
次刘秀野蔬食十三诗韵 其四 子姜
朱熹（宋代）

姜云能损心，此谤谁与雪。请论去秽功，神明看朝彻。
第一百九十三
文天祥（宋代）

蝮蛇暮偃蹇，猛虎凭其威。
其宰意茫茫，六合人烟稀。
次韵通明叟晚春二十七首 其四
释德洪（宋代）

散衣行处雨初凉，庭院谁家柳暗墙。倚杖南轩看修竹，快人解箨玉苍苍。
赠刘羲仲
吴炯（宋代）

束带真成屈壮图，宁思饱死叹侏儒。
便拈手版还丞相，却觅芒鞋踏故庐。
少日萦心但黄嬭，暮年使鬼勾青奴。
他时有客来载酒，解道欲眠卿去无。
和牛士良
唐肃（宋代）

咽咽铜虬水，浏浏青琐风。
掖斜观斗转，帘疏望月空。
出门步清影，循阶行露丛。
眷此光霁景，感予微眇躬。
观国岂非愿，怀亲方蔚忡。
燕
史弥宁（宋代）

管鲍交情已矣夫，君看门上翟公书。
茅檐不鄙频来往，叔末衣冠得似渠。
和任大夫赠别
胡寅（宋代）

未老先衰负疾忧，敢贪荣禄尚为州。
已惭骚客能招隐，更愧疲民欲借留。
斤斧且厅存夜气，江湖那得献辰猷。
新诗满把珠玑重，归艇全胜载石舟。
已至湖尾望见西山三首
杨万里（宋代）

芦荻中间一港深，蒌蒿如柱不成簪。
正愁半日无村落，远有人家在树林。
红梅三首·其一
苏轼（宋代）

怕愁贪睡独开迟，自恐冰容不入时。
故作小红桃杏色，尚余孤瘦雪霜姿。
寒心未肯随春态，酒晕无端上玉肌。
诗老不知梅格在，更看绿叶与青枝。
过楚宫
李商隐（唐代）

巫峡迢迢旧楚宫，至今云雨暗丹枫。
微生尽恋人间乐，只有襄王忆梦中。
哭同舍崔员外
韦庄（唐代）

却到同游地，三年一电光。池塘春草在，风烛故人亡。

祭罢泉声急，斋余磬韵长。碧天应有恨，斜日吊松篁。
追和秦隐君辞荐之韵，上陈侯乞归凤山
詹琲（唐代）

谁言悦口是甘肥，独酌鹅儿啖翠微。蝇利薄于青纸扇，

羊裘暖甚紫罗衣。心随倦鸟甘栖宿，目送征鸿远奋飞。

击壤太平朝野客，凤山深处□生辉。
顾亭林从大同来暂过东昌 其二
程先贞（清代）

吾道看如此，天涯去住难。班荆留款坐，剪韭劝加餐。

暮雨吟蛩切，秋风落雁寒。仲连台畔路，明日又漫漫。
过武山览余襄公候潮处
苏亦堪（明代）

万派朝宗水直催，襄公曾此候潮来。乘风势涌翻鳌呿，映日光涵漾蚌胎。

二气吹嘘穷睇眄，四贤勋业极崔嵬。临流慨想遗徽在，龙穴风生雪浪开。
梦中作
陆游（宋代）

拓地移屯过酒泉，第功图像上凌烟，事权皂纛兼黄钺，富贵金貂映玉蝉。
油筑球场飞騕褭，锦裁步障贮婵娟。
拥涂士女千层看，应记新丰旧少年。
小有山中即事
何梦桂（宋代）

閒随鹤影步山蹊，摘草归来养竹鸡。
水带平沙流涧浅，云将落照压山低。
覆阶乱叶凭风扫，护径业筠借鹭栖。
万物不言皆自得，此心触处见端倪。
送不浮赴沿江制参二首
高斯得（宋代）

地褊难颁虎竹分，不妨六度作参卿。
九江日落回君首，三树风吹动我情。
此别不堪分袂苦，何时重听对床声。
到官休道无来使，湓浦双鱼自可烹。
遣怀
齐己（唐代）

诗病相兼老病深，世医徒更费千金。
馀生岂必虚抛掷，未死何妨乐咏吟。
流水不回休叹息，白云无迹莫追寻。
闲身自有闲消处，黄叶清风蝉一林。
阳春亭即目
屠寄（清代）

绕郭苍山起暮云，亭前衰草迟斜曛。回塘风定秋萍合，鸂鶒无端画作纹。
送冯八将军奏事毕归滑台幕府
崔峒（唐代）

王门别后到沧洲，帝里相逢俱白头。自叹马卿常带疾，

还嗟李广不封侯。棠梨宫里瞻龙衮，细柳营中著虎裘。

想到滑台桑叶落，黄河东注杏园秋。
人名诗效彭羡门
曹家达（清代）

缓送斜阳城角红，百花凋谢尚留丛。清愁几许远山暮，野秀仍留广陌通。

秾李白门歌榭雨，垂杨朱阁酒楼风。漫兴杕杜诗人感，秀麦宗周涕泗同。

桃李华年似水趋，虔刘茂豫听荣枯。烹羊斟酒且为乐，老马周行惮识途。

合佩弦韦昭大谏，漫干钟庾亮穷儒。采萧何事如三月，一任安閒守免株。

入林逋客复何求，驾骆宾王息远游。

大木华丹思庇厦，空江淹滞不宜舟。流苏蕙帐摇情思，芳杜兰香重好修。

独有风杨收不住，暮寒山路冶春愁。
敬饯刘兴伯提干之官
张矩（宋代）

平生子刘子，劲气横秋霜。不肯作短簿，海漘驾飞航。

棱嶒高颊颧，碧眼须眉苍。莺花风月夜，锦绣倾肝肠。

诸公盍推毂，置之白玉堂。筦库着此士，四海空茫茫。

仆也客于浙，云阡凄故乡。退鹢岂坦率，瞽无预文章。

乘除君晚泰，尚欲思激昂。年饥仅半菽，羞涩无酒浆。

赆别祗此诗，君无诮凄凉。
王昭君
李中（五代）

蛾眉翻自累，万里陷穷边。滴泪胡风起，宽心汉月圆。

飞尘长翳日，白草自连天。谁贡和亲策，千秋污简编。
新昌咏归
陈傅良（宋代）

回头三十二年非，木落霜空水见涯。
万事自怜多誉早，半生犹见一官迟。
好将翰墨付侪辈，去与渔樵相尔谁。
还有故人招隐否，寄声橘柚欲黄时。
饮刘原甫舍人家同江邻几陈和叔学士观白鹇孔
梅尧臣（宋代）

主人凤皇池，二客天禄阁。
共来东轩饮，高论杂谈谑。
南笼养白鹇，北笼养孔雀。
素质水纹纤，翠毛金缕薄。
大夸凫柄鼎，不比龙头杓。
玉印传条侯，字辩亚兴恶。
钿剑刻辟邪，符宝殊制作。
末观赫连刀，龙雀铸鐶锷。
每出一物玩，必劝众宾酌。
又令三云髻，行酒何绰约。
固非世俗驩，自得阅古乐。
圣贤泯泯去，安有不死药。
竟知不免此，乌用强检缚。
开目即是今，转目已成昨。
归时见月上，酒醒见月落。
怳然如梦寐，前语诚不错。
题东邨所藏宫锦图
王柏（宋代）

后德相成帝业昌，不耽歌舞夸新妆。
六宫妇式颁蚕事，职雅心耑清昼长。
忽见双娥理丝把，宽急对牵身势强。
辐轮飞转一缕细，文茵独坐迎微凉。
高捲翠帘三四侣，织就五采成龙章。
献功不须出宫壶，手授缝人裁帝衮。
端拱明堂万国朝，文物声明光四境。
何人遇此一段奇，追记丹青描不尽。
器用铺张规制精，默寓经纶合绳准。
世间画手无此图，疑是当年阎立本。
颜司李岭海风清册
韩日缵（明代）

百粤平反望抗旌，法星遥傍五羊城。青山坐对桁常卧，丹笔行吟草欲生。

为李三年神与质，敷棠四野政初成。最闻伫看徵书下，不愧西京汉吏名。
题刘伯山蕃殖图二首
杨万里（宋代）

老子平生只荷锄，误携破砚到清都。
归来荒尽西畴却，媿见刘家蕃殖图。
得守虔州过乡邦赠别衢州太守高赋同年
赵抃（宋代）

俞请分符入赣川，过家为幸获于天。桂宫旧有同年契，梓里今逢太守贤。

酾酒殷勤供去帐，解囊分耀贮离篇。晓来颇觉思君梦，烟水苍茫隔画船。
偈颂一百四十一首 其六十七
释师范（宋代）

今朝正月一，只是寻常日。就中殊异处，遍界铺银色。
潜山行
郭祥正（宋代）

笑别姑熟州，来作潜山游。潜山闻名三十载，写望可以销吾忧。

闻云如绵挂寒木，广溪镜静涵明秋。山头石齿夜璨璨，疑是太古之雪吹不收。

信哉帝祖驻銮跸，异景怪变谁能求。若非青崖见白鹿，安得此地排珠楼。

群仙长哦空洞绝，绿章封事乘虚辀。灵鸟盘旋老鹤舞，华灯散采祥飙浮。

噫吁嚱，汉武登坛求不得，明皇夜梦推五百。宁知司命抱真符，为宋真人开社稷。

诏书数下修琳宫，殿阁缥缈平诸峰。六朝德泽施愈远，九天福祐来无穷。

君不见潜山之下，潜水之涯。菖蒲有九节，白术多紫花。

采之百拜献君寿，陛下盛德如重华。
东宫生日六首 其五 丙申
林光朝（宋代）

正气来嵩岱，祥光集斗牛。青葱开玉宇，髣髴见铜楼。

盘错归三辅，沉潜在九畴。有光文字馆，仍系帝王州。

钟鼓于胥乐，笙鸾独上浮。清台天似水，甲观月如钩。

屡拜椒花夕，长逢桂叶秋。孝思维继舜，家法要从周。

赋为游麟作，官因洗马留。愿同眉寿祝，使者敢停辀。
次零陵太守竞秀堂韵四首 其四
汪藻（宋代）

桃花拈出自灵云，荐得伽陀独有君。无事时来观物化，妙高峰顶度朝曛。
游九鲤湖
陈乘（唐代）

汗漫乘春至，林峦雾雨生。洞莓黏屐重，岩雪溅衣轻。

窟宅分三岛，烟霞接五城。却怜饶药物，欲辨不知名。
上饶南岩寺漫题
张羽（凤举）（明代）

南岩万古灵，北户向幽扃。缘洞逢三殿，窥空逗七星。

泉疑鸣锡处，石带补天形。不共山僧语，还看是武陵。